Engtevrees – christianityworks
Home / FRESH / Engtevrees
Kolossense 4:2 Volhard in die gebed! Wees daarby waaksaam en dankbaar.
Het jy al ooit gevoel asof jy in 'n situasie of 'n reeks omstandighede verstrengel is tot op die punt waar dit voel asof daar geen uitweg is nie? Jy is heeltemal raadop en jy wonder hoe jy ooit hieruit gaan ontsnap?
'n Paar jaar gelede het ek 'n geknypte senuwee in my nek gehad. Ek was vir weke aaneen in absoluut ontsaglike pyn, en toe stuur hulle my vir 'n CT-skandering. Nie slegs moes my kop in een van daardie groot, swaaiende masjiene ingaan nie, maar hulle het 'n metaalplaat oor my gesig gesit, net 'n half sentimeter van my neus af. Ek kon niks sien nie.
Die ondersoek was veronderstel om ongeveer twintig minute te duur en hoewel ek nie aan engtevrees ly nie, het ek na ongeveer 'n minuut paniekerig geword. Ek was in pyn, ek was in hierdie duisternis opgesluit en het paniekerig geraak. Ek was radeloos. Wat moet ek doen?
Toe hoor 'n sagte, sagte stem … bid! Daarom het ek my oë toegemaak om die bron van my irrasionele, maar baie werklike vrees te blokkeer, en ek het gebid. Ek het God die Heilige Gees gevra om my met sy vrede te vul. Ek het Hom bedank dat Hy op daardie aaklige plek by my was. En baie vinnig het die paniek verdwyn.
Ek sal jok as ek sê dat ek die res van die prosedure geniet het, maar ek het dit verduur.
In Kolossense 4:2 staan: Volhard in die gebed! Wees daarby waaksaam en dankbaar.
Daar gaan tye wees wanneer ons in 'n klein donker plek toegesluit is waar ons niks kan sien nie. Daar gaan tye wees wanneer ons radeloos van vrees sal wees.